《画竹为吏部陈郎中作》
明代·祁顺

世间草木纷无数，惟有此君名最著。虚心劲节珊瑚枝，四序青青任寒暑。

渭川之上淇水隈，千枝万叶连云开。南邦又说潇湘盛，知是何年分种来。

都城片地千金直，竹石园林应罕得。吁嗟一日不可无，谁解风流写真迹。

太常健笔追文郎，远吞淇渭淩三湘。兴来扫就参差玉，自有天然风露香。

石根元气淋漓湿，宓妃鼓瑟英娥泣。佩环堕地疑雨声，旌盖排空作人立。

新图捲翠入天曹，寒标直与秋争高。苍龙变化露头角，丹凤缡褷见羽毛。

阴云不开苍雪积，老势峥嵘欲千尺。虚堂风生白昼静，恍惚晴空飞霹雳。

主人相对偏相知，一生与尔同襟期。豪吟每和伶伦调，进德长歌卫武诗。

我亦从来慕君子，幸挹高风结知己。愿言共保坚贞姿，挺立岁寒霜雪里。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。